‘દામિની’ નિમિત્તે સમાજમાં આવું વ્યાપક અને ઊંડું વિચારવલોણું ચાલીને સમાજ સ્વસ્થતાની દિશામાં એક ડગલું પણ ભરશે તો દામિનીને થયેલા અન્યાયનું થોડું ઝાઝું પ્રાયશ્ચિત પણ આપણે કર્યું ગણાશે. ઝાડનું એક પાંદડું ખરે તો એના માટે આખું વૃક્ષ જવાબદાર છે. આ વાત જો આપણે માનતા હોઈએ તો બહાર ભલે સડકો પર આવીને આપણા પોકારોથી આકાશ ભરી દઈએ, પરંતુ સાથોસાથ સઘળા ઘોંઘાટોથી દૂર જઈને ભીતરના પારાવાર મૌનમાં થોડીક આપણી જાતને પણ ખંખોળીએ !….. પોતાની અંદર ડોકિયું કરવાની શક્તિ ઈશ્વરે ફક્ત માનવજાતિને જ આપી છે. એ સદભાગ્યને આપણે સાર્થક કરીએ. આજે સમાજ કાળાડીબાંગ ઘોર અંધકારમાંથી પસાર થઈ રહ્યો છે ત્યારે પ્રભાતનું કોઈ કિરણ ફૂટી શકે તેવું પરોઢ લાવવા કોઈકે તો તપવું જ રહ્યું !